Title: กฎ ก.ตร. ว่าด้วยหลักเกณฑ์และวิธีการคัดเลือกหรือการสอบแข่งขันบุคคลเพื่อบรรจุเข้ารับราชการเป็นข้าราชการตำรวจ (ฉบับที่ 3) พ.ศ. 2559

กฎ ก

กฎ ก.ตร.
ว่าด้วยหลักเกณฑ์และวิธีการคัดเลือกหรือการสอบแข่งขันบุคคล
เพื่อบรรจุเข้ารับราชการเป็นข้าราชการตำรวจ
(ฉบับที่ ๓)
พ.ศ. ๒๕๕๙[๑]

อาศัยอำนาจตามความในมาตรา
๓๑ (๒) และมาตรา ๕๐ แห่งพระราชบัญญัติตำรวจแห่งชาติ พ.ศ. ๒๕๔๗ และมติ ก.ตร.
ในการประชุมครั้งที่ ๗/๒๕๕๙ เมื่อวันที่ ๒๒ มิถุนายน พ.ศ. ๒๕๕๙ จึงออกกฎ ก.ตร. ไว้
ดังต่อไปนี้

ข้อ
๑  กฎ ก.ตร.
นี้ให้ใช้บังคับตั้งแต่วันที่ ๑ ตุลาคม พ.ศ. ๒๕๕๙ เป็นต้นไป

ข้อ
๒  ให้ยกเลิกความในวรรคหนึ่ง ของ (๑)
ของข้อ ๓ แห่งกฎ ก.ตร. ว่าด้วยหลักเกณฑ์และวิธีการคัดเลือกหรือการสอบแข่งขันบุคคลเพื่อบรรจุเข้ารับราชการเป็นข้าราชการตำรวจ
พ.ศ. ๒๕๔๗ และให้ใช้ข้อความต่อไปนี้แทน
(๑) การบรรจุบุคคลเป็นข้าราชการตำรวจชั้นพลตำรวจ หรือชั้นประทวน
ให้ได้รับเงินเดือนขั้นต่ำหรือตามที่ ก.ตร. กำหนดไว้ในกฎ ก.ตร.
ว่าด้วยการได้รับเงินเดือนสูงกว่าขั้นต่ำของข้าราชการตำรวจชั้นพลตำรวจ ชั้นประทวน
และชั้นสัญญาบัตร
สำหรับชั้นพลตำรวจหรือชั้นประทวนที่เข้ารับการศึกษาหรือฝึกอบรมในสถานศึกษาของสำนักงานตำรวจแห่งชาติ
ตามหลักสูตรที่สำนักงานตำรวจแห่งชาติกำหนดเพื่อแต่งตั้งเป็นข้าราชการตำรวจชั้นประทวนหรือชั้นสัญญาบัตร
รับเงินเดือนตามคุณวุฒิ ให้ดำเนินการด้วยวิธีการคัดเลือกหรือการสอบแข่งขัน
กรณีใดจะใช้วิธีใดให้ผู้บัญชาการตำรวจแห่งชาติหรือผู้บังคับบัญชาที่ได้รับมอบอำนาจจากผู้บัญชาการตำรวจแห่งชาติเป็นผู้กำหนด

ให้ไว้ ณ วันที่ ๑๙
กรกฎาคม พ.ศ. ๒๕๕๙
พลเอก ประวิตร  วงษ์สุวรรณ
รองนายกรัฐมนตรี
ปฏิบัติราชการแทนนายกรัฐมนตรี
ประธานกรรมการข้าราชการตำรวจ

หมายเหตุ :-
เหตุผลในการประกาศใช้กฎ ก.ตร. ฉบับนี้ คือ
โดยที่อัตราเงินเดือนของนักเรียนในสถานศึกษาของสำนักงานตำรวจแห่งชาติมีความแตกต่างจากนักเรียนของเหล่าทัพอื่นซึ่งได้รับเงินเดือนในอัตราที่มากกว่าจึงควรกำหนดให้เป็นไปในแนวทางเดียวกันและสอดคล้องกับสภาพเศรษฐกิจในปัจจุบัน  ดังนั้น สมควรแก้ไขให้นักเรียนในสถานศึกษาของสำนักงานตำรวจแห่งชาติได้รับอัตราเงินเดือนที่สูงขึ้น  จึงจำเป็นต้องออกกฎ ก.ตร. นี้

ปุณิกา/ปริยานุช/จัดทำ
๑ สิงหาคม ๒๕๕๙

นุสรา/ตรวจ
๑๖ สิงหาคม
๒๕๕๙

[๑] ราชกิจจานุเบกษา
เล่ม ๑๓๓/ตอนที่ ๖๓ ก/หน้า ๑/๒๘ กรกฎาคม ๒๕๕๙